Wat is ŉ Zuma-party se kans op sukses in KZN?Jacob Zuma (Foto: Nic Bothma, Pool via AP) Daar is ŉ knuppel in die politieke hoenderhok, veral in die ANC, oor die moontlikheid dat ŉ Zuma-gesinde splinterparty stemme van die ANC in KwaZulu-Natal kan wegrokkel, en die ANC sy volstrekte meerderheid in die provinsie kan kos. Dat die ANC rede tot kommer in KwaZulu-Natal het, is vir seker. Veral vier punte staan uit: * Die party se grootste stemwerwer in die provinsie, oudpres. Jacob Zuma, het sy magsposisie verloor en deurkruis nou die provinsie met ŉ boodskap dat sy eertydse kamerade hom in die steek gelaat het. * Die ANC verloor steun in tussenverkiesings in KwaZulu-Natal in alle rigtings, veral aan die Inkatha Vryheidsparty, wat reeds in 2016 die getal IVP-beheerde munisipaliteite van twee tot 14 opgestoot het. * Die provinsiale leierskap van die ANC in KwaZulu-Natal is deur die hof in sy amp gestuit omdat bevind is lede is onwettig verkies. * Politieke geweld en moordgevalle neem toe in die provinsie, en dit lyk volgens alle beskikbare getuienis asof die oorsaak hiervan grootliks wedywering binne die provinsiale ANC en sy dampkring om poste, taxiroetes en ander bronne van geldelike gewin is, eerder as die wedywering tussen die ANC en ander politieke groepe. Die tafel is dus gedek vir die ANC om terug te sak, maar dis te betwyfel of kiesers hulle in groot getalle by ŉ Zuma-party sal skaar. Hiervoor bestaan ŉ paar redes: * Zuma se politieke son is aan die sak, nie aan die opkom nie. Hy is gister se held en sal nie meer die patronaatskap kan verskaf wat die geval was toe hy as vandag of môre se heerser beskou is nie. * ŉ Zuma-party sal duidelik net bestaan as afdreigplan vir Zuma en sy naaste meelopers om aan strafregtelike vervolging te ontsnap. Daar is geen voordeel daarin vir die algemene kieser nie. * Suid-Afrika se demokratiese geskiedenis sedert 1994 toon dat kiesers eerder vir partye met ŉ duidelik omskrewe beleid stem as vir persoonlikheidsgedrewe partye. *Alle aanduidings is dat Zuma en sy napraters se geldbronne op is. Politiek kos geld, wat hulle blykbaar nie het nie. So interessant as wat ŉ Zuma-party dus mag klink en die ANC in die provinsie ŉ neiging tot selfvernietiging openbaar, is daar dus verskeie redes om te glo dat ŉ Zuma-party nie hond haaraf sal maak in KwaZulu-Natal nie.